ስለጉዳዩ በጋራ በሰጡት ማብራሪያ በመድረክ ጠቅላላ ጉባኤ ላይ የአንድነት ፓርቲ የሚያደርገውን እንቅስቃሴ በተወሰኑ አባላት ዘንድ የተቃውሞ እንቅስቃሴ ቢነሳም የማስጠንቀቂያ ውሳኔ ተላልፏል መባሉን አስተባብለዋል። የመድረክ ጠቅላላ ጉባኤ ለአንድነት ፓርቲ ማስጠንቀቂያ የተሰጠው አንድነት ፓርቲ ባወጣው የግምገማ ሰነድ ላይ ሳይሆን የግምገማ ሰነዱ ለመድረክ ፓርቲዎች ሳይደርስ አስቀድሞ ሚዲያ ላይ መውጣቱ ተገቢ አለመሆኑ ላይ ነው ሲሉ በሰነዱ ላይ ሳይሆን በአካሄዱ ላይ ማስጠንቀቂያ መሰጠቱን የሕዝብ ግንኙነት ኃላፊዎቹ ገልፀዋል። አንድነት የጀመረው ‘‘የሚሊዮኖች ድምፅ ለነፃነት’’ የሚለው የሦስት ወር የፖለቲካ ንቅናቄ መድረክን ያጠናክራል እንጂ የሚጎዳ ባለመሆኑ ተቃውሞ መነሳት እንደሌለበትም አቶ ዳንኤልና አቶ ሐብታሙ ተናግረዋል። በመድረክ ጠቅላላ ጉባኤም ጉዳዩ መነሳቱ እውነት መሆኑ ጠቅሰው የተነሳበት ነጥብ የአንድነት የሦስት ወራት የሕዝብ ንቅናቄ በመድረክ ውስጥ ማለፍ እንዳለበት የሚያስገነዝብ እንደሆነ ጠቅሰው፤ በአንድነት በኩልም ጤናማ በሆነ መንገድ በጉዳዩ ላይ ክርክር መደረጉንም ገልፀዋል።
